Nytt video-kaos da Tottenham vant: – Latterlig
Videodømmingssystemet VAR er igjen det store debattemnet på sosiale medier etter at Tottenham fikk to mål annullert før de endelig gikk i ledelsen mot Rochdale, bunnlaget på nivå tre i England. Annullering nummer én: Erik Lamela scoret, Tottenham-fansen jublet for scoring, men dommeren holdt fingeren mot proppen i øret. Det gikk lang før hans videoassistenter fastslo at det var frispark mot Fernando Llorente før målet. Annullering nummer to: Tottenham fikk et kontroversielt straffespark etter at dommeren igjen hadde rådført seg med videodommeren. Son Heung-min skjøt i mål - men det skjedde etter at han hadde stoppet opp i tilløpet. Dommeren tok igjen fingeren til øret og rådførte seg med videofolket. Han ga til slutt Rochdale frispark fordi Son hadde tatt en ulovlig finte - og Tottenham-spilleren fikk gult kort. – Jeg tror dommeren tar rett avgjørelse, men folk skjønner ikke hva han driver med, fastslo den tidligere Chelsea-keeperen Mark Schwarzer som ekspert på BBC Radio. – Jeg synes ventingen er verdt det så lenge vi får flere avgjørelser riktig. – Unnskyld meg, det er latterlig, sa Arnstein Friling som kommentator på Viasat. Tottenham-spiller Kieran Trippier sa det sånn etterpå: – De avgjørelsene tok åpenbart litt momentum ut av kampen. Vi måtte bare vente på dommerens avgjørelser. Son Heung Min kunne til slutt sende Tottenham i ledelsen midtveis i 1.omgang, men Rochdale kom tilbake med et glitrende angrep som endte med at Stephen Humphrys satte ballen i mål og utlignet til 1 – 1. Etter pause handlet alt om Tottenham. Fernando Llorente scoret tre mål på rappen før Son laget sitt andre for dagen og det sto 5 – 1 i denne omkampen i FA-cupen. På overtid gjorde Kyle Walker-Peters sitt første Tottenham-mål til 6 – 1. Tottenham møter Swansea i kvartfinalen lørdag 17. mars.
(Tottenham-Rochdale 6 – 1) En merkverdig straffesituasjon, venting på video-avgjørelser og snøvær på Wembley da Tottenham gikk videre til kvartfinalen i FA-cupen.